b'\n_START_ARTICLE_\nDrugi most \xc4\x8dez reko Severn\n_START_SECTION_\nOzadje\n_START_PARAGRAPH_\nEstuarij reke Severn je pregrada med obmo\xc4\x8djem Bristola in ju\xc5\xbenega Walesa. Ustje ima najve\xc4\x8dji obseg plimovanja, 14,5 metra, drugi najvi\xc5\xa1ji na svetu. Med nara\xc5\xa1\xc4\x8danjem ali upadanjem so tokovi mo\xc4\x8dni do 8 vozlov (4 m/s). Velik del ustja je blatna ravnica, ki je ob oseki izpostavljena in za\xc5\xa1\xc4\x8ditena kot obmo\xc4\x8dje posebnega pomena za ptice (Pti\xc4\x8dja direktiva). Osrednji del estuarija je plovni kanal, znan kot The Shoots. Most le\xc5\xbei gorvodno od Avonmoutha in pristani\xc5\xa1\xc4\x8da Bristol, a ni\xc5\xbeje od pristani\xc5\xa1\xc4\x8da Sharpness. Pristani\xc5\xa1ki organ Gloucester Harbour Trustees je odgovoren za nadzor plovbe v estuarijskih plimskih vodah gorvodno od mostu. _NEWLINE_Do leta 1966 je bilo mogo\xc4\x8de pre\xc4\x8dkati estuarij s trajektom Aust, ki je deloval od srednjega veka (za avtomobile od leta 1926), ali prevoziti 92 km dolg obvoz prek Gloucestra.  Leta 1966 je bil odprt prvi cestni most \xc4\x8dez Severn (most Severn-Wye) v obmo\xc4\x8dju estuarija za avtocesto M 4 iz Anglije v ju\xc5\xbeni Wales, \xc5\xa1tiristezni vise\xc4\x8di most. Do leta 1984 se je promet potrojil, po napovedih naj bi se do sredine 1990-ih zmogljivost zapolnila. Naro\xc4\x8dena je bila \xc5\xa1tudija za drug prehod \xe2\x80\x93 predor ali most. Leta 1986 so svetovalci priporo\xc4\x8dili gradnjo novega mostu dolvodno od obstoje\xc4\x8dega. _NEWLINE_Leta 1988 je bilo najavljeno, da bodo sprejemali ponudbe zasebnih konzorcijev za financiranje, gradnjo in upravljanje mostu. Izbrani konzorcij naj bi prevzel tudi upravljanje in 100 milijonov funtov dolga za star most.  Ponudbe so bile pridobljene leta 1989 in leta 1990. Koncesijo za gradnjo mostu je dobila dru\xc5\xbeba Severn River Crossing plc.  Gradbena dela so se za\xc4\x8dela 26. aprila 1992, most je odprl Charles, vali\xc5\xbeanski princ 5. junija 1996.\n_START_SECTION_\nKonstrukcija\n_START_PARAGRAPH_\nPremostitev je zgradil poslovni konzorcij v javno-zasebnem partnerstvu. Podjetje se imenuje Severn River Crossing plc pod vodstvom Johna Lainga plc in GTM-Entrepose, ki je bil ustanovljen za gradnjo novega vozli\xc5\xa1\xc4\x8da.  Ta dru\xc5\xbeba je prevzela tudi odgovornost za upravljanje in vzdr\xc5\xbeevanje starega mostu Severn-Wye, pa tudi upravljanje in vzdr\xc5\xbeevanje nove premostitve. Stro\xc5\xa1ki gradnje novega mostu naj bi se pla\xc4\x8dali s cestnino vozil, ki bi uporabljala oba mostova. Delo novega mostu se je za\xc4\x8delo leta 1992. Kon\xc4\x8dano je bilo leta 1996._NEWLINE_Posamezni sklopi za most so bili zgrajeni na kopnem in nato prepeljani z velikim goseni\xc4\x8darjem (podoben tistemu, ki se uporablja za premikanje Apolla in Space Shuttle v Cape Canaveralu) na ladjo (v SAR 3) ter  pred plimo name\xc5\xa1\xc4\x8deni na ustrezno mesto. Temelje za 37 stebrov na viaduktih so 98,11 metrov narazen in sestavljeni iz odprtih betonskih kesonov, tehtajo do 2000 ton, temelji so na skali v dnu estuarija. Krov je sestavljen iz 3,6 m odsekov, vsak tehta 200 ton._NEWLINE_Most s po\xc5\xa1evnimi zategami je dolg 1044,7 metra, sestavlja ga 34,6 metra \xc5\xa1irok krov, narejen iz jeklenih plo\xc5\xa1\xc4\x8datih nosilcev s kompozitno armirano betonsko plo\xc5\xa1\xc4\x8do. Te so bile industrijsko narejene na kopnem in zmontirane s pomo\xc4\x8djo prostokonzolne gradnje. Dva visoka pilona na dveh nogah sta okrepljena in iz prednapetega betona, nosita 240 kablov, ki podpirajo mostno konstrukcijo in segata do vi\xc5\xa1ine 149 metrov nad re\xc4\x8dno strugo ali 101 m nad vozi\xc5\xa1\xc4\x8dem. Med gradnjo so se pojavile kabelske vibracije, zato so bili dodani sekundarni kabli. Zaradi estetike primarnih kablov so sekundarni kabli zelo tanki in niso zelo opazni._NEWLINE_Poleti 1994 je del krova z za\xc4\x8detnega nosilca padel na viadukt. Povzro\xc4\x8dil je, da je 200-tonski del krova padel na krov spodaj. To je odlo\xc5\xbeilo projekt za deset tednov, vendar je gradbenikom vseeno uspelo dokon\xc4\x8dati most v roku dve leti pozneje.\n_START_SECTION_\nOkoljski vplivi\n_START_PARAGRAPH_\nPred gradnjo mostu so imeli okoljevarstveniki \xc5\xa1tevilne pomisleke zaradi neposredne \xc5\xa1kode gradbenih del in u\xc4\x8dinkov dolgoro\xc4\x8dnega onesna\xc5\xbeenja zaradi predvidenega pove\xc4\x8danja avtomobilskega prometa._NEWLINE_Premostitev \xc4\x8dez muljasto ravnico v estuariju reke Severn z delom pristopnega viadukta na vzhodni angle\xc5\xa1ki obali je ob oseki razkrila pe\xc4\x8devje. Mokri\xc5\xa1\xc4\x8de estuarija je dom za ptice selivke, kot so komatni de\xc5\xbeevnik (Charadrius hiaticula), rde\xc4\x8denogi martinec (Tringa totanus) in \xc5\xa1kurh (Numenius phaeopus), medtem ko veliki \xc5\xa1kurh, prodnik in sivi de\xc5\xbeevnik prezimujejo tu. Ptice se hranijo z morskimi strigami, pe\xc5\xa1\xc4\x8denimi \xc4\x8drvi in drugimi nevreten\xc4\x8darji. Ob robu obale je slano mo\xc4\x8dvirje. Blazine morske trave se pojavijo na bolj za\xc5\xa1\xc4\x8diteni blatni in pe\xc5\xa1\xc4\x8deni obali. [15] Leta 1976 je bilo ob priznanju pomena izliva kot mokri\xc5\xa1\xc4\x8da, ki ga uporabljajo ptice selivke, obmo\xc4\x8dje 247 kvadratnih kilometrov za\xc5\xa1\xc4\x8diteno kot ramsarsko mokri\xc5\xa1\xc4\x8de. Leta 1988 je estuarij postal obmo\xc4\x8dje za\xc5\xa1\xc4\x8dite posebnega pomena. Istega leta je bilo obmo\xc4\x8dje 99 kvadratnih kilometrov razgla\xc5\xa1eno kot obmo\xc4\x8dje posebnega znanstvenega zanimanja (Site of Special Scientific Interest \xe2\x80\x93 SSSI).  Leta 1995 se je raz\xc5\xa1irilo na celotno ramsarsko mokri\xc5\xa1\xc4\x8de. _NEWLINE_Med gradnjo se je za\xc4\x8dasno pove\xc4\x8dala motnost vode. \xc4\x8ceprav je morska trava razmeroma odporna proti kratkoro\xc4\x8dni visoki motnosti in s tem izgubi del svetlobe, je bilo opaziti, da je blazina morske trave v Severnu med gradnjo mo\xc4\x8dno upadla.  Gradnja pristopnih cest in obmo\xc4\x8dja cestninske postaje so povzro\xc4\x8dila trajno izgubo nekaj mokrotnih pa\xc5\xa1nikov._NEWLINE_Terenske raziskave v letih 2003 in 2004 so ugotovile, da most le malo vpliva na poti selitve razli\xc4\x8dnih ptic \xe2\x80\x93 ugotovili pa so, da so se \xc5\xa1kurhi, prodniki in pribe pribli\xc5\xbeali mostu, a so morali spremeniti smer, da bi pridobili vi\xc5\xa1ino za let \xc4\x8dez most, in da so \xc5\xa1koljkarice in nekatere druge ptice letele pod mostom. Raziskave so tudi pokazale, da ima most zelo malo vpliva na navade zato\xc4\x8di\xc5\xa1\xc4\x8d ve\xc4\x8dine ptic, \xc4\x8deprav so opazili jato mlakaric, ki so po\xc4\x8divale neposredno pod mostom na suhi betonski podlagi na enem od pilonov. Prav tako so ugotovili, da most malo vpliva na prehranjevalne navade ptic. Pobre\xc5\xbeniki in \xc5\xa1koljkarice so se hranile na muljastih tleh neposredno pod mostom, medtem ko drugih ptic verjetno ni zaradi skalnate narave.\n_START_SECTION_\nStro\xc5\xa1ki\n_START_PARAGRAPH_\nKonzorcij je sestavljen iz dveh gradbenih podjetij in dveh bank, ki so financirali in zgradili most ter imajo 30-letno koncesijo za odkup svojih izdatkov iz cestnin uporabnikov mostu. Ob koncu koncesije bo most v javni lasti.\n_START_SECTION_\nZapore\n_START_PARAGRAPH_\n6. februarja 2009 je bil most prvi\xc4\x8d zaprt zaradi vremena. Na tri vozila je padel led in po\xc5\xa1kodoval vetrobranska stekla. Decembra leta 2009 je bil spet zaprt zaradi slabega vremena in padajo\xc4\x8dega ledu. Zaradi naprednej\xc5\xa1e aerodinami\xc4\x8dne oblike novej\xc5\xa1ega mostu je veliko manj omejitev zaradi bo\xc4\x8dnih vetrov.'